LT Europos Sąjungos oficialusis leidinys L 286/4

KOMISIJOS REGLAMENTAS (ES) 2016/1866

2016 m. spalio 17 d.

kuriuo dėl didžiausios leidžiamosios 3-decen-2-ono, S-metilacibenzolaro ir heksachlorbenzeno liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 16 straipsnio 1 dalies a punktą, 17 straipsnį ir 49 straipsnio 2 punktą,

kadangi:

(1) didžiausia leidžiamoji S-metilacibenzolaro koncentracija (toliau – DLK) nustatyta Reglamento (EB) Nr. 396/2005 II priede. Heksachlorbenzeno DLK nustatyta to reglamento II priede ir III priedo B dalyje. Konkreti 3-decen-2-ono DLK nebuvo nustatyta ir ši medžiaga nebuvo įtraukta į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos 3-decen-2-ono, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška įtraukti šią veikliąją medžiagą į Reglamento (EB) Nr. 396/2005 IV priedą, kad šią veikliąją medžiagą būtų galima naudoti bulvėms;

(3) pagal Reglamento (EB) Nr. 396/2005 8 straipsnį atitinkamos valstybės narės įvertino šią paraišką ir vertinimo ataskaitą pateikė Komisijai;

(4) Europos maisto saugos tarnyba (toliau – Tarnyba) įvertino paraišką ir vertinimo ataskaitą, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė išvadą dėl pasiūlymo įtraukti veikliąją medžiagą į Reglamento (EB) Nr. 396/2005 IV priedą (2). Šią išvadą Tarnyba pateikė Komisijai, valstybėms narėms ir visuomenei;

(5) išvadoje nurodoma, kad Tarnyba padarė išvadą, jog turimos informacijos nepakanka, kad būtų galima nustatyti, ar 3-decen-2-ono kaip veikliosios medžiagos naudojimas augalų apsaugos produktuose nedarys tiesioginio ar uždelsto kenksmingo poveikio žmonių, įskaitant pažeidžiamas grupes, sveikatai medžiagos suvartojus su maistu. Todėl tikslinga šios medžiagos neįtraukti į Reglamento (EB) Nr. 396/2005 IV priedą, o DLK turėtų būti nustatyta pagal atitinkamą nustatymo ribą. Komisija konsultavosi su Europos Sąjungos etaloninėmis laboratorijomis dėl atitinkamos nustatymo ribos;

(6) dėl S-metilacibenzolaro Tarnyba pateikė veikliosios medžiagos pesticido keliamos rizikos vertinimo tarpusavio peržiūros išvadą (3). Ji rekomendavo padidinti DLK sėklavaisių grupei iki 0,2 mg/kg. Remdamasi naujomis toksikologinėmis pamatinėmis vertėmis, Tarnyba rekomendavo sumažinti dabartinę DLK pomidoruose iki 0,3 mg/kg;

(7) dėl heksachlorbenzeno, buvo panaikintos visos išduotos augalų apsaugos produktų, kuriuose yra šios veikliosios medžiagos, registracijos. Todėl pagal Reglamento (EB) Nr. 396/2005 17 straipsnį kartu su to reglamento 14 straipsnio 1 dalies a punktu reikėtų išbraukti II ir III prieduose nustatytą šių veikliųjų medžiagų DLK. Naujausi stebėsenos duomenys rodo, kad liekanos ant moliūgų sėklų yra didesnes nei nustatymo riba (4). Heksachlorbenzeno liekanos dirvožemyje susidaro dėl aplinkos užterštumo dėl ankstesnio šios patvarios medžiagos naudojimo. Dabartinė 0,05 mg/kg DLK moliūgų sėklose yra derama heksachlorbenzeno liekanų šiame produkte riba. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Kalbant apie gyvūninius produktus, iš stebėsenos duomenų matyti, kad turėtų būti nustatyta mažesnė nei nustatymo riba vertė visų rūšių raumenims ir pienui.

(8) remiantis Tarnybos išvadomis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(9) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(10) todėl Reglamentas (EB) Nr. 396/2005 turėtų būti atitinkamai iš dalies pakeistas;

(11) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK šiuo reglamentu ir kuriais, remiantis turima informacija, užtikrinamas aukštas vartotojų apsaugos lygis;

(12) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2017 m. gegužės 10 d., išskyrus S-metilacibenzolarą pomidoruose.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2017 m. gegužės 10 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. spalio 17 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one). EFSA Journal 2015;13(1):3932 [43 pp.].

(3) Conclusion on the peer review of the pesticide risk assessment of the active substance acibenzolar-S-methyl. EFSA Journal 2014;12(8):3691 [74 pp.].

(4) The 2013 European Union report on pesticide residues in food. EFSA Journal 2015;13(3):4038 [169 pp.]. The 2012 European Union report on pesticide residues in food. EFSA Journal 2014;12(12):3942 [156 pp.]. The 2011 European Union report on pesticide residues in food. EFSA Journal 2014;12(5):3694 [511 pp.]. The 2010 European Union report on pesticide residues in food. EFSA Journal 2013;11(3):3130 [808 pp.]. The 2009 European Union report on pesticide residues in food. EFSA Journal 2011;9(11):2430 [225 pp.].